بلا سے ہیں جو یہ پیش نظر در و دیوار مرزا غالب غزلیں
بلا سے ہیں جو یہ پیش نظر در و دیوار 
نگاہ شوق کو ہیں بال و پر در و دیوار 
وفور اشک نے کاشانے کا کیا یہ رنگ 
کہ ہو گئے مرے دیوار و در در و دیوار 
نہیں ہے سایہ کہ سن کر نوید مقدم یار 
گئے ہیں چند قدم پیشتر در و دیوار 
ہوئی ہے کس قدر ارزانی مۓ جلوہ 
کہ مست ہے ترے کوچے میں ہر در و دیوار 
جو ہے تجھے سر سوداۓ انتظار تو آ 
کہ ہیں دکان متاع نظر در و دیوار 
ہجوم گریہ کا سامان کب کیا میں نے 
کہ گر پڑے نہ مرے پاؤں پر در و دیوار 
وہ آ رہا مرے ہم سایے میں تو سائے سے 
ہوئے فدا در و دیوار پر در و دیوار 
نظر میں کھٹکے ہے بن تیرے گھر کی آبادی 
ہمیشہ روتے ہیں ہم دیکھ کر در و دیوار 
نہ پوچھ بے خودی عیش مقدم سیلاب 
کہ ناچتے ہیں پڑے سر بہ سر در و دیوار 
نہ کہہ کسی سے کہ غالبؔ نہیں زمانے میں 
حریف راز محبت مگر در و دیوار